Iako su priče i dojave o divljoj svinji na Marjanu mirovale gotovo dva mjeseca od kada smo prvi pisali o njezinim bliskim susretima s našim sugrađanima, ona za to vrijeme nije spavala zimskim snom. U našoj se park šumi, posebno na južnoj strani, potpuno udomaćila pa u noćnim satima redovito harači i ruje po poljima.



Zaboraviti na svoje povrće može Ivo Grubić, umirovljenik čiji je vrt, smješten iznad "Jadrova" rasadnika, ta beštija pošteno izrovala. Posljednjih tjedana učestalo ga posjećuje pa je sebi utabala i nekoliko staza.

Svinja u điru

- Kopa sve da dođe do korijena, čujem da joj se jedna biljka posebno sviđa pa valjda nju traži. Polomila je sve što se moglo slomiti. Obožava grašak, ali ne plod, nego cvijet! Loza joj nije zanimljiva, kopa oko blitve i poma, ali ništa ne jede - proveo nas je taj penzioner da vidimo štetu na posjedu i tragove njezinih stopa, a kazao nam je kako se i obližnji susjedovi maslinici svinji prilično sviđaju.



No, ta noćna životinja ne miruje ni na šetačkoj stazi kojom se često koriste naši sugrađani. Osim što je prokopala na više mjesta, uspjela je probiti i veliku rupu u metalnoj ogradi koja dijeli privatni posjed od puteljka prema crkvici sv. Jere, a u blizini je i onaj za crkvu Gospe od Sedam Žalosti.



Susret u zoru



- Zamislite kolika je to snaga kad je uspjela to odvaliti. Vidi se da je teška, koliko sam čuo, ima 80-ak kilograma, što potvrđuju rupe na mom posjedu i na samom putu. Ima svakakvih priča, navodno ju je nedavno vidio jedan momak kada je šetao psa u zoru i susreo se s njom oči u oči. Javio sam vam se prvenstveno zbog straha za sigurnost svih nas koji volimo šetati po Marjanu, a posebno djece. Znam da je aktivna noću, no nije ugodno kad vidite da se tu stalno kreće. Tko će joj se suprotstaviti ako izađe na put? - pita se Grubić, koji je slične tragove uočio u ovo doba prošle godine, no nije siguran da je riječ o istoj životinji.



Pokazao nam je kavez postavljen iznad njegove zemlje gdje je pripremljena klopka s hranom. Izgleda da joj srdele, ali ni kukuruz i med nisu po guštu jer se na to jedino "uhvatilo" nekoliko mačaka i ježeva.



Bespomoćnost



Iz Javne ustanove za upravljanje park-šumom Marjan još nam je u veljači objašnjeno da su bespomoćni jer to nije lovno područje pa su isključeni i lovci, a policija ne može ništa konkretno napraviti bez prekršajnih ili kaznenih prijava koje od prvih dojava prije nekoliko mjeseci nisu zaprimili.

Na ideju o korištenju kaveza došlo se za vrijeme jednog sastanka u Banovini kada je to dogovoreno s Goranom Kovačevićem, sada već bivšim zamjenikom gradonačelnika.



- Gradski koncesionar za napuštene životinje "As Eko" dao je dva kaveza, prvi je postavljen u blizini Sedla, a drugi pokraj posjeda gospodina Grubića koji nam se jedini javio da ima takve štete zbog divlje svinje. Sad čekamo da se uhvati - kazao nam je Robert Koharević, čelnik Javne ustanove, potvrđujući da straha od te životinje ne bi trebalo biti.



Iz "As Eka" su nam pojasnili kako je riječ o njihovoj dobroj volji da se bave divljom svinjom jer za takvo što nemaju potpisan ugovor s Gradom.



U postavljanju kaveza sudjelovao je Domagoj Žugec, veterinarski tehničar u "As Eku" i iskusni lovac iz Slavonije, koji nas umiruje da čin probijanja ograde ne znači da je uznemirena.



- One se iznimno jake u predjelu vrata, takve mrežaste ograde nisu zapreka, to je njezino normalno ponašanje. Divlje životinje bježe od ljudi u 99 posto slučajeva, problem je što ljudima radi štetu na zemlji - objasnio nam je Žugec.



Za njega je vjerojatnija teorija da je sada već "marjanska" divlja svinja doplivala sa Šolte ili Čiova jer ih se smatra najboljim plivačima među sisavcima.